ועדת הכספים, כנסת 20, פרוטוקול מספר 620, 2017-01-23 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בהצעת חוק מס ערך מוסף (תיקון מס' 56), התשע"ז-2017.

משה גפני: מי מציג את החוק?

<זאב פורת: ראשית, בוקר טוב.

<זאב פורת: הצהרה קטנה: בעוד עשרה ימים אני מסיים 15 שנות שירות, וזילפה היא מחליפתי כסמנכ"לית - - -

מיקי לוי: מזל טוב.

מיקי לוי: בהצלחה לך ובהצלחה לה.

מיקי לוי: כל טוב לפורש ולנכנסת.

<זאב פורת: אני מקווה שגם היא תעשה עבודה טובה.

משה גפני: לא הבנתי.

<זאב פורת: אני מסיים.

משה גפני: מה זאת אומרת, אתה מסיים בלי רשות ממני?

מיקי רוזנטל: אתה יוצא לפנסיה?

<זאב פורת: כן.

מיקי רוזנטל: אבל אתה נראה צעיר.

מיקי רוזנטל: היית נותן לו פנסיה?

מיקי לוי: זאב, רגע, אלה חדשות מרעישות.

מיקי לוי: אחראי מע"מ ברשות המסים פורש.

מיקי רוזנטל: מה נעשה?

מיקי רוזנטל: היה לנו כל-כך הרבה עודף גבייה.

משה גפני: אני מבקש לברך אותך בשם ועדת הכספים - -

מיקי לוי: בהצלחה.

משה גפני: - - שיהיה לך בהצלחה.

משה גפני: אנחנו היינו רוצים שתמשיך.

משה גפני: בכל מקרה, אנחנו מאחלים לך בריאות טובה, אריכות ימים ועכשיו אתה מתחיל עוד שלב בחיים.

מיקי רוזנטל: עכשיו השלב המעניין.

משה גפני: עכשיו זה מתחיל להיות מעניין.

משה גפני: שיהיה לך בהצלחה.

מיקי רוזנטל: בהצלחה וכל טוב בשם כל חברי הוועדה.

<זאב פורת: לגופו של עניין, נעתרנו לבקשתכם, דרישתכם, לאחד שני דוחות מע"מ האחד דוח תקופתי והשני הדוח המפורט, שאמורים היו להיות מדווחים או שדווחו בשני מועדים נפרדים.

<זאב פורת: דוח מע"מ במחצית החודש, והדוח המפורט בסוף החודש לדוח אחד.

<זאב פורת: כלומר, להקל על הציבור ושיהיה דוח אחד בלבד.

<זאב פורת: נדמה לי שאתה, מיקי רוזנטל, דחפת את זה, וחבר הכנסת טרכטנברג, והתחייבנו לכם שנעשה את הדבר.

<זאב פורת: ואכן אנחנו כבר בהליכים סופיים של הביצוע.

<זאב פורת: אנחנו רוצים לקבוע מועד.

<זאב פורת: התדיינו עם הלשכות השונות לגבי המועד שהדוח הזה יוגש.

<זאב פורת: כפי שידוע דוח מע"מ מוגש ב-15, הדוח המפורט מוגש ב-30, היה ברור לנו שמשיכה ל-15 תגרום לקשיים לציבור שלא יוכל להגיש את הדוח המפורט, ומצד שני, נטייה לכיוון ה-30 – משמעותה שלא נוכל לבצע הצלבות ולא נוכל לבצע החזרים לציבור, כי הדוח הזה מאפשר לנו לעשות הצלבות של ההחזרים.

<זאב פורת: מדי כחודש אנחנו מחזירים כ-3 מיליארד שקל כשכל ההחזרים מוצלבים.

<זאב פורת: על-פי נתונים שנכונים גם להיום – הוצאתי הבוקר את הנתונים, אבל הם נכונים לכל חודש.

<זאב פורת: עד ה-21 לחודש – מדווחים 85% מן הדוחות המפורטים נכון להיום, כשהדוחות הם דוחות נפרדים.

<זאב פורת: 85% מן הדוחות, 93% מן הכספים מדווחים עד ה-21 לחודש.

<זאב פורת: עם זאת, עד ה-30 לחודש התוספת היא של 5% בלבד, כלומר, 10% לא מדווחים את הדוח במועד החוקי שנקבע ומפגרים.

<זאב פורת: תוספת של עוד שלושה שבועות – הוצאתי היום את הנתון – מוסיפה עוד 5%.

<זאב פורת: כלומר 95% מהציבור מדווחים בפיגור של שלושה שבועות ועוד תוספת של 1%, כלומר 6% מהציבור מדווחים בפיגור של חודשיים.

<זאב פורת: הצענו לכנסת ולוועדת השרים לחקיקה, שהמועד הקובע יהיה 21 לחודש, כי נראה לי שמרביתו של הציבור, כפי שאני מציג לכם את הנתונים, מסוגל להגיש את הדוח.

<זאב פורת: עם זאת, אני לא שוקל שיקולים של כסף.

מיקי רוזנטל: אמרת שזה נעשה בהסכמת הלשכות?

<זאב פורת: לא.

<זאב פורת: אמרתי שערכנו דיונים עם כל הלשכות.

<זאב פורת: הלשכות מושכות לכיוון ה-24, 25, הן מושכות ככל היתר, מבקשות לסוף החודש.

<זאב פורת: מטבע הדברים אנחנו מושכים למחצית החודש.

<זאב פורת: עלות המימון היא שולית יחסית, היא 3.7 מיליון שקל לכל יום דחייה.

<זאב פורת: כלומר - - -

מיקי לוי: זה לא השיקול.

מיקי לוי: ממש לא.

מיקי רוזנטל: אם הריבית תעלה, זה כן יהפוך להיות שיקול.

מיקי רוזנטל: כרגע הרבית אפסית.

<זאב פורת: אני לא בא למכור כאן לוקשים.

<זאב פורת: השיקול שלנו הוא לא כלכלי.

<זאב פורת: 4 מיליון שקלים - - -

מיקי לוי: בפעם הראשונה יש פיגור, בפעם השנייה כבר אין פיגור, זה אותו דבר.

<זאב פורת: 4 מיליון שקלים פיגור הם לא אלה שיכריעו כאן בסיפור.

<זאב פורת: הסיבה שאנחנו מתעקשים היא כדי לא לעמוד בלחץ הציבור שההחזרים לא מוחזרים.

<זאב פורת: הרי אתם פונים אלינו ופונים אליכם כל הזמן עוסקים שרשות המסים לכאורה מתעכבת במתן ההחזרים.

<זאב פורת: כל הדוח המפורט נועד לבצע הצלבות.

<זאב פורת: כל דחייה בדיווח המפורט למעשה תדחה את ההחזרים.

<זאב פורת: הכוונה שלנו לבצע את ההחזרים במועד.

<זאב פורת: נכון להיום, למשל לחודש דצמבר, כבר אישרנו והחזרנו בינואר, 2.928 מיליארד כבר החודש.

משה גפני: כמה החזרתם?

<זאב פורת: החודש 2.928 מיליארד.

מיקי רוזנטל: זה לא כל-כך הרבה, זה נשמע המון.

מיקי לוי: קיזוזי מע"מ, זה לא הרבה.

<זאב פורת: לא, זה הרבה.

<זאב פורת: החודש זה הרבה מאוד מסיבה אחת פשוטה - - -

מיקי רוזנטל: תגיד כמה היו ההכנסות, ואז תראו שזה לא כל-כך הרבה.

<זאב פורת: אני אסביר על ההחזר הגבוה.

<זאב פורת: מגיע לכם לדעת.

<זאב פורת: יובאו בחודש דצמבר 80,000 כלי רכב, ונמסרו רק 7,200.

<זאב פורת: למעשה יבואני הרכב כולם, היה להם עודף תשומות.

<זאב פורת: הם רכשו הרבה-הרבה יותר, הם הצטיידו במלאים ולא מכרו את המלאים במהלך דצמבר, כך שנוצר מצב שבדוח דצמבר כל יבואני הרכב בעודף החזרים מצטבר של יותר ממיליארד שקל.

מיקי לוי: זה טוב, עכשיו יתנו לציבור הנחות.

<זאב פורת: יותר ממיליארד שקל מן ההחזרים הם ליבואני הרכב בגלל הרכישות העודפות בדצמבר.

<זאב פורת: אני מניח שבינואר ובפברואר נראה את המכירות ופחות יבוא.

<זאב פורת: כלומר, יהיו יותר הכנסות.

מיקי רוזנטל: זה מתאזן.

מיקי רוזנטל: לכן אמרתי שהמספר הזה חסר משמעות.

<זאב פורת: הסברתי לכם את הסיטואציה שאנחנו נמצאים בה.

<זאב פורת: השיקול הוא אך ורק שיקול תפעולי לטובת הציבור שההחזרים יוחזרו במועד.

מיקי לוי: זאב, ממילא ההצלבה נעשית באופן אוטומטי, מקוונת.

<זאב פורת: לא.

מיקי לוי: מה לא?

<זאב פורת: לא.

<זאב פורת: ממש לא.

<זאב פורת: מיקי, רישומוני היבוא הוצלבו רק הלילה.

<זאב פורת: אנחנו יכולים לבצע הצלבות, כדי לחסום את שע"מ – מקבלים את הנתונים ממל"מ – אני לא אלאה אתכם – שום דבר לא אוטומטי, זה מריבות שלנו עם שע"מ, ויעילות של סגירת תוכנות כדי לבצע הצלבות.

<זאב פורת: ואז ביחידות צריך הרי מישהו לאשר את ההחזרים.

<זאב פורת: כשאתה תאשר 300, 400, 200 מיליון, היד רועדת, אתה מסתכל, אתה מוודא שאכן זה תואם, שאין חריגות וכל הדברים האלה.

<זאב פורת: השיקול הוא לא תוספת של עוד 20 מיליון או פחות 20 מיליון.

<זאב פורת: בכנות, אין שום שיקול כלכלי שלנו.

<זאב פורת: הסיפור הזה הוא אך ורק שיקול תפעולי, כדי שהציבור יוכל לקבל את ההחזרים במועד.

<זאב פורת: יכול להיות שיקול נוסף, אבל הוא שיקול של סוף שנה, כי כשאנחנו קובעים עכשיו מועד זה המועד על-פי דין, כלומר, כל הדחיות שיהיו על-פי דין, שבתות, חגים וכיוצא באלה, יהיו מהמועד החדש שייקבע.

<זאב פורת: זה לא דחייה של המנהל שמחזירה את מועד הדיווח למועד המקורי, זה יהיה המועד על-פי דין, ואז יכול להיות בסיטואציות מסוימות שדוח נובמבר ישולם בשנה הבאה ולא במהלך אותה שנה.

<זאב פורת: אם נקבע את המועד הזה, ותהיה דחייה כתוצאה מחג כזה או חג אחר, המשמעות תהיה דחייה של הפסד חד-פעמי של מעבר של תקבול - - -

מיקי לוי: מה שאתם רוצים זה 21 ימי עבודה או 21 לחודש?

<זאב פורת: 21 לחודש.

משה גפני: אתמול רשמו את הרכבים?

מיקי לוי: לא, הוא דיבר על החזרים גבוהים בגלל שהיבואנים נתקעו עם כלי רכב ולא מסרו אותם.

<זאב פורת: רשימונים להחזרים.

<זאב פורת: ההחזרים ליבואני הרכב היו יותר ממיליארד שקל.

משה גפני: כשאתה אומר לנו שאתה פורש, אנחנו לא נאשר את מה שאתה מבקש?

משה גפני: אין מציאות כזאת.

משה גפני: בבקשה, גברת.

<ליאת נויבירט פייג: אני יושבת-ראש ועדת הקשר עם מע"מ ולשכת רואי חשבון.

<ליאת נויבירט פייג: אני מצטרפת לברכות לזאב ולזילפה – המשך ברכה והצלחה.

<ליאת נויבירט פייג: כמי שאמונה ובקשר עם מייצגים רבים, לצערי זו גזרה שהציבור לא יכול להתמודד אתה.

<ליאת נויבירט פייג: יש לי עדיין 5% מייצגים ועוסקים בארץ שלא מסוגלים לעמוד בתאריך של 21 לחודש.

<ליאת נויבירט פייג: היה דיון עם הלשכות ופנינו וביקשנו שלכל הפחות זה יהיה 24, וזה אחרי שעשינו עבודת שטח ובדקנו עם מה ניתן יהיה להתמודד.

<ליאת נויבירט פייג: לצערי כל ההצלבות וכל הנושא של מערכת השע"מ וההחזרים מאוד מורכב בגלל כשלים של המערכת עצמה.

<ליאת נויבירט פייג: לא אמורה להיות בעיה, זו מערכת שרצה אוטומטית ועושה את ההצלבות, וככל שהיא תהיה יעילה יותר, גם בפרק זמן מאוד קצר ניתן יהיה לעשות את ההצלבות.

<ליאת נויבירט פייג: לגופו של עניין, מה שקורה בתחנות מבחינת ההחזרים, למרות העבודה הקשה מאוד והמאומצת של הממונים שם והסגנים – באמת יש לי רק מילים טובות להגיד – יש החזרים תקועים, אנשים לא יכולים לבצע עסקאות, כי יש להם מימון של המשך עסקאות, שהוא תקוע הרבה פעמים, מחכים תקופה מאוד ארוכה.

<ליאת נויבירט פייג: אגב, הנושא של שוק הרכב, זה ידוע מדצמבר לדצמבר, זו שנה שכל יבואני הרכב מביאים את הרכבים, ולכן זה חודש שיש בוסט של החזרים, ולכן אנחנו פנינו וביקשנו שלכל הפחות זה יהיה 24, וגם זה, כשהלכנו לטובת הרשות, כי היו כאלה שביקשו 27 ו-28.

<ליאת נויבירט פייג: ניסינו איפשהו לקבוע באמצע.

<ליאת נויבירט פייג: אני רק אזכיר שבדיון שהיה בוועדת הכספים בנושא החקיקה הזאת של איחוד הדוחות הסיכום היה שהמועד ייקבע בתיאום עם הלשכות, על מנת שחלילה - - -

משה גפני: ישבו אתכם.

<ליאת נויבירט פייג: כן, אבל לא הצלחנו להגיע לעמק השווה.

מיקי לוי: 15 לחלק לשניים, לעגל כלפי מעלה זה 8.

מיקי לוי: 24 – תגמרו עניין.

מיקי לוי: מה הסיפור פה?

<זאב פורת: מיקי, הבעיה, אני אומר עוד פעם, היא לא כלכלית.

מיקי לוי: אני לא מדבר כלכלית – נוחות, אחרת יהיו פיגורים, יהיו קנסות, יהיו צעקות.

מיקי לוי: זה יהיה יותר טוב?

<ליאת נויבירט פייג: זו עבירה פלילית לא לדווח במועד.

משה גפני: תודה.

משה גפני: תודה.

משה גפני: הבנתי.

<זאב פורת: הנוחות של אותם - - -

מיקי לוי: אתה מסבך את הציבור.

מיקי לוי: זאב, זה סתם.

<זאב פורת: לא מסבך.

אוסאמה סעדי: אתה פורש, אנחנו רוצים שתפרוש בטעם טוב.

אוסאמה סעדי: זה לא עקרוני – 15, 21.

אוסאמה סעדי: נמצא משהו - - -

מיקי לוי: 24.

אוסאמה סעדי: 23.

משה גפני: מה שנאמר לי לפני הדיון שהיתה הסכמה ביניכם, בינכם לבין הלשכות, בעיקר לשכת רואי החשבון.

משה גפני: אני מבין שאין הסכמה לגבי המועד.

משה גפני: אני מציע פשרה.

<זאב פורת: עוד יום – 22 אם זה יקל.

מיקי רוזנטל: 23 נגמר.

משה גפני: 23, נקודה.

<זאב פורת: תהיה בעיה עם ההחזרים.

<זאב פורת: הציבור יבוא בטרוניות.

<ליאת נויבירט פייג: זאב, תהיה בעיה של אנשים שיהיו חשופים לעבירה פלילית של אי-הגשת - - -

משה גפני: אמרת את דעתך.

מיקי רוזנטל: הבנו אותך.

מיקי לוי: 23 זה בסדר.

מיקי לוי: בואו נצביע.

משה גפני: 22.

מיקי לוי: אי-אפשר, זו עבירה פלילית, אני אומר לכם.

אוסאמה סעדי: 23 בהסכמה.

מיקי רוזנטל: מי בעד?

משה גפני: מי מקריא את החוק?

<גיא גולדמן: הצעת חוק מס ערך מוסף (תיקון מס' 56), התשע"ו-20016.

<גיא גולדמן: "1.

<גיא גולדמן: בחוק מס ערך מוסף, התשל"ו-1975, בסעיף 67א(ד)(1), במקום "15 ימים" יבוא "21 ימים"".

משה גפני: 23.

<גיא גולדמן: "2.

<גיא גולדמן: תחילתו של חוק זה ביום ג' בטבת התשע"ז (1 בינואר 2017).

<גיא גולדמן: "

אוסאמה סעדי: זה רטרואקטיבי.

משה גפני: זה בסדר.

משה גפני: זה שנת מס.

משה גפני: מי בעד אישור הצעת החוק לקריאה שנייה ושלישית, ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הצעת החוק אושרה.

משה גפני: תודה רבה.

משה גפני: זאב, אני מברך אותך שוב.

משה גפני: תודה.

מיקי לוי: זאב, בהצלחה.

אוסאמה סעדי: זאב, בהצלחה.

משה גפני: אני מברך אותך, הגברת זילפה.

<זילפה גלינדוס: זילפה גלינדוס.

אוסאמה סעדי: מה שם המשפחה?

<זילפה גלינדוס: גלינדוס.

מיקי לוי: היא ג'דאית אמיתית.

מיקי לוי: אני מכיר אותה.

משה גפני: מה המקור?

<זילפה גלינדוס: גירוש ספרד מארצות הבלקן.

משה גפני: שמת רצינית במקומך.

מיקי לוי: בהצלחה.

מיקי לוי: אנחנו פה לעזרה.

משה גפני: שיהיה בהצלחה.

מיקי רוזנטל: כמה שנים את עובדת ברשות המסים?

<זילפה גלינדוס: 40 שנה.

משה גפני: היית בנתניה, אני רואה.

<זילפה גלינדוס: נכון, אני עדיין.

משה גפני: מה התפקיד שלך שם?

<זילפה גלינדוס: מנהלת מע"מ נתניה.

משה גפני: זאב, תסביר לה שכאשר יש טלפון מגפני היא צריכה לענות.

משה גפני: .. תודה רבה.

משה גפני: שיהיה לכם בהצלחה.

משה גפני: זאב, שיהיה לך בהצלחה, וגברת זילפה, שיהיה לך בהצלחה.

<זאב פורת: תודה.

<זילפה גלינדוס: תודה רבה.